《赠汝载 其二》
明代·韩上桂

我有掌上珠，精光射远日。遍视世上人，弃掷成泥汨。

惟子差解意，宝之如恐逸。青阳既倏驰，白日亦西匿。

得失何足言，所尚在胶漆。请子歌一声，为子发瑶瑟。

白云从东来，霜露空飋飋。时论薄管鲍，古道固无匹。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。